Oiz (udalerria)

Oiz Nafarroa Garaiko iparraldeko udalerri bat da, Malerrekako ibarrean, Baztan-Bidasoa eskualdean. Iruñeko merindadekoa.  biztanle zituen . urtean. Nafarroako hiriburu Iruñetik 58 kilometro iparraldera dago.

 Izena 
Udalerriaren euskara batuko izena, Euskaltzaindiak onartua, Oiz da. Hala ere, Oizko Udalak Oitz onartu du udalerriaren izen ofizialtzat.

Izenaren ahoskera [ois̻] da.

 Geografia 

 Ingurune naturala eta klima 
Herrigunearen inguruko basoetan pagoak nagusi dira, batez ere, mendien iparraldeko isurialdeko gunerik altuenetan. Mendien beheko haranetan, gizakiak mozketarik egin ez zuen lekuetan, gaztainondoak eta haritzak daude. Nafarroa Garai gehienean ez bezala, Oizen ez da ia birlandaketarik izan. Pagoaz gain lizarrak eta gaztainondoak ere badaude. Urritik aurrera hainbat ehiztari aritzen da herriaren inguruko mendietan.

Oizko klima ozeanikoa da. Prezipitazioak ugariak dira urte osoan, gehienak neguan eta udazkenean. Egun euritsuak 180 inguru dira urtero. Urteko batez besteko tenperatura 12 eta 14 °C bitartekoa da; eta batez besteko prezipitazioa, 1.600 eta 2.000 mm ingurukoa.

 Mugakideak 
Oizek mugakide ditu iparraldean Ituren eta Doneztebe, hegoaldean Ultzama, eta mendebaldean Urroz.

 Historia 
Herria 1366. urteko dokumentu batean agertzen da lehen aldiz baina ez zen udalerri bihurtu 1845era arte. Erdi Aroan Lerin ibarraren jaurerri izan zen, eta 1427ko datuen arabera bi familia kapare bizi ziren bertan: Martin Oitz eta Martin Gartzia Arbizu familiak.

1845ean Oiz Leringo Doneztebe ibarrari loturik egoteari utzi eta udalerri independente bihurtu zen. 1847an zaldi bide batzuk baino ez zituen eta bertako haurrak Donamariako eskolara joaten ziren. XIX. mendearen amaieran eskola eraiki zen eta XX. mendearen hasieran herrian errota eta ostatua zeuden.

 Demografia 

2008ko erroldaren arabera, Espainiaz kanpoko hamaika etorkin bizi ziren herrian, biztanleriaren %7,14 (Nafarroako Foru Erkidegoko batezbestekoaren azpitik).

 Euskara 
Oizko euskara Ipar-sartaldeko nafarreraren aldaera bat da, Malerrekakoa hain zuzen. Ipar-sartaldeko azpieuskalkia Bortzirietan, Malerrekan, Bertizaranan eta euren ondoko beste herri batzuetan egiten da: Baztango Oronoz-Mugairin eta Basaburu Txikiko Beintza-Labaienen, Goizuetan eta Saldiasen. Berrikuntza nafar zenbait ez dira alderdi honetara heldu Zuazoren arabera eta, bestetik, nabarmena da Gipuzkoako euskararen eragina. Gainera, Ipar Euskal Herriaren gertutasuna ere sumatzen da hizkera hauetan.

 Politika 
 Udaletxea 
Oizko plaza nagusian dagoen udaletxea XIX. mendearen amaieran eraiki zen. Bi solairuko eraikuntzak porlanezko fatxada eta harrizko ertzak dauzka. Eraikinean udalaz gain, etxebizitzak, eta ostatu bat daude. Udala alkateak eta lau zinegotzik osatzen dute.

Udaleko idazkaria Oiz, Donamaria eta Urrozko idazkari da.

 HELBIDEA: Kale Nagusia, 1

 Udal hauteskundeak 
2007ko maiatzean ez zen udal hauteskunderik izan Oizen, ez zelako inongo talderik aurkeztuNoticias de Navarra egunkariko albistea.. Aldiz, urte bereko azaroan Alberto San Miguel aukeratu zuten alkate, Oizko Alkartasunaren izenean.

2011ko udal hauteskundeetan ere talde hau izan zen aurkeztutako bakarra eta alkatetza San Miguelek gorde egin zuen. Beste lau kide zinegotzi bihurtu zirenZerrendak Nafarroako Aldizkari Ofizialean..

 Alkateak 
 2007-2011  Alberto San Miguel Mindegia  Oizko Alkartasuna 2011-2015  Alberto San Miguel Mindegia  Oizko Alkartasuna

 Azpiegiturak 
Oiz Malerrekako Zerbitzuen Mankomunitateko kidea da.

 Garraioak 
Mariano Vertiz autobus konpainiak Doneztebe eta Labaiengo linea ustiatzen du, norabide bakoitzean bidaia bakarra egiten duena. Lineak honako ibilbidea egiten du:

 Labaien - Urroz - Oiz - Donamaria eta Doneztebe

 Jaiak 
Oizek Ama Birjinaren eguna ospatzen du irailaren 8an. Jaietan bertso-bazkaria eta hainbat kirol erakustaldi antolatzen dira.

 Ondasun nabarmenak 
Aipagarri dira Ameztia errekaren gaineko Erdi Aroko zubia, eta XIX. mendeko udaletxea. Eraikin erlijiosoei dagokienez, XVII. mendeko San Tiburtzio eliza da herriko eliza nagusia, eta zilarrezko gurutze baliotsu bat du.

 Ikus, gainera 
 Nafarroa Garaiko udalerrien zerrenda
 Oiz (mendia)

 Erreferentziak 

 Kanpo estekak 

 Oizko Udalaren webgunea.
  Oizi buruzko informazioa, Nafarroako Foru Erkidegoko Gobernuaren webgunean.
 Oizko albisteak Erran.eus webgunean



Kategoria:Oiz